Yaa ruijmuaꞌa yee, ajtahuaꞌa pu aun aꞌutyavaacaꞌa aɨjna ɨ Juan. Ajta aɨme ɨ tɨ huaꞌuviꞌitɨjmaꞌa, huaꞌapua mu jamuan áꞌujhuaꞌanyaꞌa.
Tɨꞌɨj raaseij tɨ aun aꞌatamaꞌacaa aɨjna ɨ Jesús, ayaa pu tyuꞌutaxajtacaꞌa tɨcɨn: ―Xaaseij muan, ɨ canyaꞌa Dioj tɨ raatamuaɨꞌɨvajta.
Matɨꞌɨj meyan tiraanamuajriꞌi aɨme ɨ maj huaꞌapua, matɨꞌɨj mi Jesús huataven.
Ajta aɨn Jesús, tɨꞌɨj pɨ aꞌureꞌeve, aj puꞌi huaꞌuseij maj raavájrajmeꞌe. Aj puꞌi ayan tihuaꞌutaihuaꞌuriꞌi tɨcɨn: ―¿Aꞌini setiꞌijxeꞌeveꞌe muan? Aj mu meyan tyuꞌutanyúu tɨcɨn: ―Rabí, ¿aꞌuni peꞌeche muaa? Aijna i nyuucari tɨcɨn Rabí, ayaa pu huataujmuaꞌa tɨcɨn Tevi tɨ Tihuaꞌamuaꞌate.
Aj pu i Jesús ayan tihuaꞌutaꞌixaa tɨcɨn: ―Sataꞌaj ya vaꞌajuꞌun sataꞌaj yaꞌuseij. Matɨꞌɨj mi aꞌucɨj jamuan. Majta u yaꞌuseij aꞌutɨ eꞌechajcaꞌa. Majta mu jamuan aun aꞌutyajturaa aꞌachu puaꞌan oora tiꞌituraacaꞌa aɨjna xɨcajraꞌa jetze. Yaa pu tyauumaꞌaca tyaꞌacáaráꞌa tacuarixpua.
Ajta, saɨj tɨ huaꞌajetze ajtyamaꞌacantacaa ɨ maj huaꞌapua ɨ maj Jesús jamuan aꞌucɨ́j, ayaa pu antyahuaacaꞌa tɨcɨn Andrés. Aɨ pu juutzajraꞌan pɨrɨcɨ aɨjna ɨ Simón, tɨ ajta iꞌi Pedro.
Aj puꞌi aɨn Andrés anacai raꞌantinajchacaꞌa aɨjna ɨ rujaꞌa, ɨ Simón. Aj puꞌi ayan tiraataꞌixaa tɨcɨn: ―Tuꞌuri ráatyau tyaɨjna ɨ Mesías. (Mesías, ayaa pu huataujmuaꞌa aɨjna ɨ nyuucari tɨcɨn Cɨriistuꞌu tɨ Dioj Raꞌantihuau.)
Tɨꞌɨqui yaꞌaraaviꞌitɨ aɨjna ɨ Simón ɨ Jesús jemi. Ajta aɨn Jesús, tyamuaꞌa pu tiraꞌaraaseij. Ayaa pu tiraataꞌixaa tɨcɨn: ―Muaa paj aɨn pueen ɨ yaujraꞌan ɨ Jonás. Ayaa paj antyahuaa puaꞌame tɨcɨn Cefas. (Cefas, ayaa pu huataujmuaꞌa tɨcɨn Pedro, tɨ ajta tetej pueen.)
Yaa ruijmuaꞌa yee, Jesús pu aun áꞌuyeꞌimɨjcaa. Ayaa pu tiraaxaꞌapɨꞌɨntare tɨ aun áꞌumeꞌen aujna ajtyapua, Galileeya aꞌahuaꞌa. Tɨꞌɨj i aɨn raꞌantinajchacaꞌa aɨjna ɨ Felipe. Ayaa pu tiraataꞌixaa tɨcɨn: ―Pataꞌaj nya jamuan áꞌuchaꞌacanyeꞌen.
Aɨjna ɨ Felipe, au pu eꞌemaꞌacantacaa, aujna chajtaꞌa tɨ ayan tyajaꞌarajtyahuaa tɨcɨn Betsaída. Au mu majta eꞌemaꞌacan aɨjna ɨ Andrés, ajta aɨjna ɨ Pedro.
Aj puꞌi aɨn Felipe aɨn huátyau ɨ Natanael. Ayaa pu tiraataꞌixaa tɨcɨn: ―Tuꞌuri ráatyau tyaɨjna tɨ cɨmeꞌen Moisés tyaacan ayan raꞌuyuꞌuxacaꞌa aɨjna jetze ɨ yuꞌuxari, ɨ nyuucari ɨ maj cɨn tiꞌijta. Ai pu hui ajta aɨn pueen ɨ maj majta cɨmeꞌen raꞌuyuꞌuxacaꞌa aɨme ɨ mej Dioj jetze maꞌacan tiꞌixaxaꞌataꞌa. Ai pu aɨn pueen aɨjna ɨ Jesús, Nazaret tɨ eꞌemaꞌacan. Aɨ pu yaujraꞌan pueen ɨ José.
Ajta aɨjna ɨ Natanael, ayaa pu tiraataihuaꞌuriꞌi tɨcɨn: ―¿Ni qui Nazaret eꞌemaꞌacan? ¿Ni ayan tiꞌirɨꞌɨri tɨ aun Nazaret tiꞌitɨ aꞌiraanyen tɨ tiꞌireꞌen? Aj puꞌi ayan tiraataꞌixaa aɨjna ɨ Felipe tɨcɨn: ―Cheꞌere, pataꞌaj yaꞌuseij.
Tɨꞌɨj Jesús raaseij tɨ eꞌeveꞌemaꞌacaa aɨjna ɨ Natanael, ayaa pu tyuꞌutaxajtacaꞌa cɨmeꞌen aɨjna tɨcɨn: ―Xaaseij, puꞌuri eꞌeveꞌeme seij tɨ tzɨteꞌe Israel jetze ajtyamaꞌacan. Capu tiꞌihueꞌitzi aɨjna jemi. Capu aꞌanaj tiꞌihueꞌitaca.
Aj puꞌi aɨn Natanael ayan tiraataihuaꞌuriꞌi tɨcɨn: ―¿Aꞌuni pe nyajaꞌumuáꞌa? ¿Aꞌini pej pi een cɨn nyamuaꞌate? Jesús pu ayan tyuꞌutanyúu tɨcɨn: ―Nyaa nu nyaun muajaꞌuseij patɨꞌɨj paun eꞌiracatii jeten aɨjna ɨ huarej, tɨꞌɨj cai xɨ muaatajeeva aɨjna ɨ Felipe.
Aj puꞌi ayan tiraataꞌixaa aɨjna ɨ Natanael tɨcɨn: ―Rabí, muaa paj paɨn pueen pej iꞌi yaujraꞌan ɨ Dioj. Muaa paj aɨn pueen ɨ pej titaataijteꞌesin ityejmi i tyej Israel jetze ajtyamaꞌacan.
Aj puꞌi Jesús ayan tiraataꞌixaa tɨcɨn: ―Muaa paj peyan tyaꞌatzaahuateꞌe paɨjna cɨmeꞌe nyej neyan timuaataꞌixaa yee nyaj nyaun muajaꞌuseij patɨꞌɨj paun eꞌiracatii ɨ huarej jete. Ayaa nu tiꞌimueꞌixaateꞌe pej pauj peyan tiꞌiseiran tiꞌitɨ cɨmeꞌe tɨ eitzeꞌe ruxeꞌeveꞌe cai aɨjna.
Ajta ayan tiraataꞌixaa tɨcɨn: ―Ayaa nu tiꞌimueꞌixaateꞌe tzaahuatiꞌiraꞌa cɨmeꞌe pej peyan raseijran tɨ ayan antacúuniꞌihua aꞌame u tajapua. Majta aɨme ɨ mej maun tiꞌivaɨreꞌe Dioj tɨ eꞌeseijreꞌe, aɨ mu yavaꞌacaninyeicaꞌa muaꞌajuꞌun inyeetzi jemi, i nyaj nyajta tyaataꞌa jetze aꞌiraanye. Majta mu aun aꞌujninyeicaꞌa muaꞌajuꞌun maujna u tajapua.